De forsvarende Champions League-mestre fra Manchester United er en drømmemodstander for AaB&#39;s målmand Karim Zaza, der ser frem til mødet midt i september.

Det bliver både spændende og meget, meget svært for de danske mestre fra AaB, når de midt i september tager hul Champions League, lyder vurderingen fra målmand Karim Zaza. - Vi fik et af de helt store hold i Manchester United, som var en drømmemodstander. Så har vi fået Villarreal, som er et teknisk rigtigt stærkt hold og svære at hamle op med. Og så har vi fået Celtic, som man må formode spiller på deres fysik. Så vi har fået en lidt blandet landhandel, men det er jo alle gode modstandere, siger Karim Zaza til Ritzaus Bureau. Personligt ville Karim Zaza gerne have haft et tysk hold, fordi spillestilen ligger bedre til nordjyderne. Men nu glæder han sig først og fremmest til første hjemmekamp mod giganten Manchester United og senere udekampen mod Celtic, hvor stemningen ifølge den danske målmand hører til en af verdens bedste. /ritzau/